
1.	CONTEXTUL PROPUNERII
Acordul dintre Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte[footnoteRef:1] (denumit în continuare „acordul”) urmărește să promoveze extinderea schimburilor comerciale reciproce, să încurajeze activitatea economică, să îmbunătățească condițiile de trai și de ocupare a forței de muncă, să sporească productivitatea și stabilitatea financiară, să ofere condiții echitabile pentru concurența comercială, să contribuie la eliminarea barierelor comerciale și să încurajeze dezvoltarea armonioasă și extinderea comerțului mondial. Acordul a intrat în vigoare la 1 ianuarie 1997. Pentru a facilita comerțul bilateral cu animale și produse de origine animală, părțile contractante au încheiat, de asemenea, un protocol privind chestiunile veterinare care completează acordul[footnoteRef:2] (denumit în continuare „protocolul”), care face parte integrantă din acord. Protocolul a intrat în vigoare la 1 ianuarie 2000. [1: 	JO L 53, 22.2.1997, p. 2.]  [2: 	JO L 305, 30.11.1999, p. 26.] 

Comitetul mixt instituit prin articolul 31 din acord este responsabil cu administrarea acordului și asigură punerea corespunzătoare în aplicare a acestuia. Comitetul mixt acționează prin acord reciproc.
În conformitate cu articolul 2 din protocol, comitetul mixt este împuternicit să stabilească o listă a dispozițiilor veterinare comunitare care urmează să fie aplicate de Insulele Feroe, precum și condițiile de aplicare a acestor dispoziții. Prin Decizia nr. 1/2001[footnoteRef:3], comitetul mixt a stabilit normele de aplicare a protocolului. Un subgrup veterinar din cadrul comitetului mixt instituit prin protocol are responsabilitatea de a face recomandări comitetului mixt în vederea actualizării sau modificării acestor norme. [3: 	JO L 46, 16.2.2001 p. 24.] 

Decizia nr. 1/2001 a fost actualizată ultima dată în 2008 prin Decizia nr. 1/2008[footnoteRef:4] a comitetului mixt. De la actualizarea respectivă, acquis-ul relevant al Uniunii a continuat să evolueze, în special prin adoptarea de noi acte legislative și modificarea actelor existente care intră în domeniul de aplicare al protocolului. [4: 	JO L 24, 28.1.2009, p. 30.] 

Prin urmare, pentru a se asigura aplicarea continuă, corectă și uniformă a protocolului, este necesar să se actualizeze normele de aplicare a protocolului pentru a reflecta stadiul actual al acquis-ului aplicabil al Uniunii.
În plus, este necesar să se îmbunătățească textul normelor de aplicare a protocolului pentru a oferi mai multă claritate cu privire la produsele care intră în domeniul său de aplicare, la actele Uniunii aplicate de Insulele Feroe și la normele aplicabile în ceea ce privește circulația.
Prin urmare, prezenta propunere vizează abrogarea și înlocuirea Deciziei nr. 1/2001 cu o nouă decizie a comitetului mixt, introducând o listă actualizată a legislației relevante a Uniunii care urmează să fie aplicată de Insulele Feroe și stabilind norme de aplicare mai clare.
2.	POZIȚIA CARE TREBUIE ADOPTATĂ ÎN NUMELE UNIUNII
Pentru a stabili poziția care trebuie adoptată în numele Uniunii în cadrul comitetului mixt instituit prin acord, este necesară o decizie a Consiliului în temeiul articolului 218 alineatul (9) din TFUE.
Proiectul de decizie a comitetului mixt anexat la prezenta propunere abrogă și înlocuiește Decizia nr. 1/2001. Propunerea de decizie enumeră normele aplicabile ale Uniunii pe care Insulele Feroe trebuie să le aplice pentru intrarea animalelor, a produselor de origine animală și a subproduselor de origine animală provenind din țări terțe și dispune că, pentru aceste produse, normele Uniunii privind circulația lor dintr-un stat membru în altul se aplică circulației din Uniune către Insulele Feroe. În plus, propunerea de decizie enumeră produsele pentru care Insulele Feroe aplică normele aplicabile ale Uniunii și stabilește că, pentru circulația acestor produse incluse pe listă din Insulele Feroe către Uniune, se aplică normele Uniunii privind circulația lor dintr-un stat membru în altul. 
3.	ELEMENTELE JURIDICE ALE PROPUNERII
Rezumatul acțiunii propuse
Prezentul document este o propunere de decizie a Consiliului privind poziția care trebuie adoptată în numele Uniunii în cadrul comitetului mixt instituit prin acord, care trebuie să se întemeieze pe proiectul de decizie a comitetului mixt din anexă.
Temeiul juridic
Articolul 207 din Tratatul privind funcționarea Uniunii Europene coroborat cu articolul 218 alineatul (9).
Alegerea instrumentului
În conformitate cu articolul 218 alineatul (9) din Tratatul privind funcționarea Uniunii Europene, Consiliul adoptă o decizie de stabilire a poziției care trebuie adoptată în numele Uniunii în cadrul unui organism creat printr-un acord, în cazul în care acest organism trebuie să adopte decizii cu efecte juridice.
4.	Publicarea actului avut în vedere
Întrucât actul comitetului mixt va modifica normele de aplicare a protocolului veterinar, este oportună publicarea sa, după adoptare, în Jurnalul Oficial al Uniunii Europene.

2026/0174 (NLE)
Propunere de
DECIZIE A CONSILIULUI
privind poziția care trebuie adoptată, în numele Uniunii, în cadrul comitetului mixt instituit prin Acordul dintre Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte, în ceea ce privește normele de aplicare a protocolului privind chestiunile veterinare care completează acordul
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 207 alineatul (4), coroborat cu articolul 218 alineatul (9),
având în vedere propunerea Comisiei Europene,
întrucât:
(1)	Acordul dintre Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte (denumit în continuare „acordul”) a fost încheiat de Uniune prin Decizia 97/126/CE a Consiliului[footnoteRef:5] și a intrat în vigoare la 1 ianuarie 1997. [5: 	JO L 53, 22.2.1997, p. 1.] 

(2)	Protocolul privind chestiunile veterinare care completează acordul (denumit în continuare „protocolul”) a fost încheiat de Uniune prin Decizia 1999/778/CE a Consiliului și a intrat în vigoare la 1 ianuarie 2000.
(3)	În temeiul articolului 34 din acord și al articolului 2 din protocol, comitetul mixt instituit prin articolul 31 din acordul respectiv (denumit în continuare „comitetul mixt”) decide asupra normelor de aplicare a protocolului.
(4)	Un subgrup veterinar din cadrul comitetului mixt instituit în temeiul articolului 2 din protocol face recomandări comitetului mixt în vederea modificării sau actualizării legislației în cauză.
(5)	Prin Decizia nr. 1/2001[footnoteRef:6], comitetul mixt a stabilit normele de aplicare a protocolului. [6: 	JO L 46, 16.2.2001 p. 24.] 

(6)	Pe baza recomandărilor subgrupului veterinar, comitetul mixt trebuie să adopte, în cadrul următoarei sale reuniuni, o decizie de abrogare și de înlocuire a normelor de aplicare a protocolului. 
(7)	Noile norme de aplicare a protocolului au scopul de a introduce o listă actualizată a legislației relevante a Uniunii care urmează să fie aplicată de Insulele Feroe și de a spori claritatea în ceea ce privește produsele vizate.
(8)	Este oportun să se stabilească poziția care trebuie adoptată în numele Uniunii în cadrul comitetului mixt, întrucât decizia comitetului mixt va avea caracter obligatoriu pentru Uniune,
ADOPTĂ PREZENTA DECIZIE:
Articolul 1
Poziția care trebuie adoptată în numele Uniunii în cadrul comitetului mixt instituit prin Acordul dintre Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte, în ceea ce privește modificarea normelor de aplicare a protocolului privind chestiunile veterinare care completează acordul se bazează pe proiectul de decizie a comitetului mixt anexat la prezenta decizie.
Articolul 2
Prezenta decizie se adresează Comisiei.
Adoptată la Bruxelles,
	Pentru Consiliu
	Președintele

